DE CORNEILLE DE SCHEPPER. 167 



frère aisné, mesmes que j'aye ses affaires en singulière recommandation 

 vers le Grand Seigneur son père, comme aussy font les Roynes, et que au 

 moyen de ceste le roy Ferdinande supplie que le Grand Turcq, son père, 

 vueille adjouster foy audict Imbraliim en tout ce que dessus; que quant 

 aux aultres affaires nous les avons déclairées aux conseillers d'icelluy 

 Grand Turcq , et qu'à raison il n'est nécessaire d'en faire plus ample ré- 

 sumption. Vous devez proférer ce que dessus brefvement, mais nerveuse- 

 ment; et quant au royaulme d'Hongrie, j'ordonneray, dict-il, que le droict 

 du roy Ferdinande luy soit gardé : et Aloisius Grity, mon esclave, se 

 transportera de brief illecq, auquel je recommanderay ce que sera de 

 raison. Sur quoy je requis ledict Imbrahim que, par commandement du 

 Grand Turcq, fust enjoinct à Jean Vayvoda de restituer leurs biens aux 

 serviteurs de la royne Marie. Je doiineray ordre, dict-il, que ce se face; et 

 après, se tournant vers moy : vous voirez, dict-il, demain le grand Empe- 

 reur, et il vous satisfferra merveilleusement. Je respondeis avoir ouy plu- 

 sieurs propos de la belle stature et proportion dudict grand Empereur, 

 mesmes que je seray bien joyeux de veoir Sa Majesté; quant aux cérémo- 

 nies requises en sa présence, que je m'y gouvernerois selon le conseil du 

 seigneur Hiérosme, mon père, lequel s'avoit icy séjourné plus longtemps K 

 Nous avons beu une fois, ledicl Imbrahim d'une couppe de turcquoise, 

 et nous d'ung vaisseau d'argent. Nous l'avons puis après prié qu'il nous 

 fust permis réduire en certain ordre les articles de la paix , dont néanl- 

 moings il nous a faict refus, disant que comme avons, ilz avoient sembla- 

 blement leur coustume; mais que le grand Empereur rescripveroit au roy 

 Ferdinande ce que estoit entre nous accordé, et qu'il enfermeroit les- 

 dictes lettres dans une bourse, qu'il sigilleroit, et après la nous feroit 

 délivrer; et que telle estoit la coustume des Turcqz, disant en oultre que 

 le grand Empereur rescripveroit semblablement responce à l'empereur 

 Charles. Suyvant quoy, avons prins congé dudict Imbrahim, et retour- 

 nantz au logis, avons rencontré le seigneur Aloisio Grity, lequel nous 

 attendoit de pied quoy, avecq Pierre Zeni, ambassadeur des Vénetiens. 



' Celte dernière phrase ferait croire que ces paroles furent prononcées par Vespasien de Zara, 

 fils de Jérôme. 



